Title: P r e d k l a d a c i a s p r á v a
Author: Eva Klingová
Last saved by: .
Company: Úrad požiarnej ochrany MV SR

III.

P r e d k l a d a c i a   s p r á v a 

	Cieľom predkladaného materiálu je  na základe súvisiaceho uznesenia Národnej rady SR  z 19. decembra 2000 č. 1230, po prerokovaní vo vláde SR  a prijatí vyplývajúcich opatrení, poskytnúť  komplexnú informáciu  nielen k prípadu rozsiahleho lesného požiaru  v  ťažko prístupnom teréne Národného parku Slovenský raj koncom októbra a začiatkom novembra 2000, ale aj k   potrebe riešenia  pretrvávajúcich závažných problémov v materiálno-technickom zabezpečení i personálnom obsadení jednotiek Zboru požiarnej ochrany. 

	Predkladaný materiál je preto členený podľa určeného názvu a tým aj obsahu správy do dvoch základných častí.  Prvá časť  obsahuje zhodnotenie  priebehu lokalizačných a likvidačných prác pri zdolávaní uvedeného lesného požiaru od  jeho vzniku  až po  likvidáciu z hľadiska podielu, resp. účasti zasahujúcich zložiek požiarnej ochrany, civilnej ochrany i ďalších subjektov vrátane zahraničnej leteckej pomoci.  Konkretizované sú tiež niektoré zásadné problémy v materiálno-technickom vybavení najmä jednotiek Zboru požiarnej ochrany na zdolávanie takýchto rozsiahlych a zložitých požiarov s návrhom súvisiacich opatrení. Na základe poskytnutých podkladov príslušných krajských úradov vrátane kapitol ministerstva vnútra a ministerstva pôdohospodárstv, materiál obsahuje aj vyčíslenie nákladov na likvidáciu tohto lesného požiaru a na zabezpečenie ich úhrady v navrhovanom uznesení vlády SR. Vykonaný je aj stručný rozbor celkového stavu realizácie opatrení na ochranu pred požiarmi v podmienkach lesného hospodárstva prijatých v predchádzajúcom období.

	Druhá časť materiálu poskytuje vláde SR i Národnej rade SR informáciu o pretrvávajúcom nepriaznivom vývoji požiarnobezpečnostnej situácie v Slovenskej republike. V tejto súvislosti sa poukazuje tiež  na  skutočnosť, že napriek viacerým prijatým opatreniam i na úrovni vlády SR sa nepodarilo v predchádzajúcich rokoch   zmeniť tento nepriaznivý trend, ako aj riešiť odôvodnené požiadavky na materiálno-technické i priestorové vybavenie a personálne obsadenie jednotiek Zboru požiarnej ochrany. Ide o problematiku, ktorou sa treba, vzhľadom na značný nárast počtu požiarov, ekologických, dopravných a iných havárií vrátane povodní i v pôsobnosti vlády SR opätovne vážne zaoberať. Vyplývajúce opatrenia na riešenie týchto otázok sú konkretizované v návrhu uznesenia vlády SR.

	 Materiál bol daný do pripomienkového konania ministerstvám, ďalším ústredným orgánom štátnej správy, krajským úradom, Okresnému úradu v Spišskej Novej Vsi, primátorovi hl. mesta SR Bratislavy, primátorovi mesta Košice, ako aj Sekretariátu Dobrovoľnej požiarnej ochrany SR, Konfederácii odborových zväzov a Slovenskému odborovému zväzu požiarnikov. Prevažná väčšina pripomienok bola do materiálu zapracovaná, čo prispelo k zvýšeniu jeho vypovedacej schopnosti. Pripomienky zásadného charakteru uplatnili najmä Ministerstvo financií SR, Ministerstvo pôdohospodárstva SR, Ministerstvo životného prostredia SR a Slovenský odborový zväz požiarnikov, s ktorými boli v dňoch 9. a 10. januára 2001 vykonané osobitné rokovania, týkajúce sa najmä upresnenia úloh v návrhu uznesenia vlády SR, predovšetkým z hľadiska súvisiacich pripomienok a stanoviska Ministerstva financií SR. Prehľad o výsledku pripomienkového konania k materiálu je uvedený samostatnej časti V.

	Na základe výsledkov pripomienkového konania sa materiál predkladá na rokovanie vlády SR bez rozporov.